DA Den Europæiske Unions Tidende C 49/9

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2009/C 49/07)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen af denne meddelelse.

RESUMÉ

RÅDETS FORORDNING (EF) Nr. 510/2006

»TRADITIONAL GRIMSBY SMOKED FISH«

EF-Nr.: UK-PGI-0005-0132-19-05-2000

BGB ( X ) BOB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Department for Environment, Food and Rural Affairs Adresse: Food and Drink Manufacturing Team Area 8E, 9 Millbank, c/o Nobel House 17 Smith Square, London SWIP 3JR United Kingdom Tlf. (44) 207 238 6623 Fax (44) 207 238 5728 E-mail: simon.johnson@defra.gsi.gov.uk

2. Sammenslutning:

Navn: The Traditional Grimsby Fish Smokers Group Adresse: Alfred Enderby Ltd Maclure Street, Fish Docks Grimsby DN31 3NE United Kingdom Tlf. (44) 1472 342984 Fax (44) 1472 342984 E-mail: smoked@alfedenderby.co.uk Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.7 — Frisk fisk, bløddyr, skaldyr og produkter fremstillet af fisk

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Traditional Grimsby Smoked Fish«

4.2. Beskrivelse:

»Traditional Grimsby Smoked Fish« defineres som filet af torsk og kuller på mellem 200 og 700 gram, der er blevet koldrøget efter den traditionelle metode i det afgrænsede geografiske område. Farven er creme til beige, teksturen tør og smagen røget og en anelse salt. De sælges forarbejdede til en række salgssteder i specialdesignede kartoner (på højst 5 kg) eller i individuelle vakuumpakninger.

4.3. Geografisk område:

Byen Grimsby som afgrænset ved byens administrative grænser i distriktet North East Lincolnshire.

4.4. Bevis for oprindelse:

Ifølge minimumskontrolprocedurerne kræves følgende:

Ved tilberedning af det forarbejdede produkt:

i) hver producent skal være opført i et producentregister, der føres af the Traditional Grimsby Fish Smokers Group

ii) fiskene skal sædvanligvis købes på fiskemarkedet i Grimsby. Der skal føres en fortegnelse over alle indkøb af fisk

iii) det udpegede kontrolorgan skal kontrollere overensstemmelsen med de skriftlige oplysninger.

Det forarbejdede produkts sporbarhed:

i) oplysninger om producenten (kontaktoplysninger og identifikationsnummer) og om produktet (art, vægt og holdbarhedsdato) skal fremgå af pakningen, når fisken sælges

ii) producenten skal føre en skriftlig fortegnelse over alle salg

iii) det udpegede kontrolorgan skal kontrollere, at disse krav overholdes.

4.5. Produktionsmetode:

De hele friske fisk stammer normalt fra Island, Færøerne og Norge, men kan også stamme andre steder fra. Personer med stor erfaring inden for fiskefiletering fileterer de hele fisk manuelt. Fileterne lægges derefter i saltlage i 10 til 15 minutter og drænes derefter på metalstangstativer (spiler) ved endt arbejdsdag. Fiskene på spiler hænges ind i røgerummets skorsten i en højde, der passer til koldrøgningsprocessen.

Bunden af røgerummet dækkes med et lag savsmuld, der »antændes« for at starte røgudviklingen fra savsmuldet. Røgningstiden afhænger af fiskens størrelse, men i høj grad også af den omgivende temperatur og fugtighed. Det betyder, at det om sommeren er nødvendigt at fjerne ilten fra savsmuldet, og der skal ikke så meget »ild« til for at starte røgudviklingen. Om vinteren er der mindre eller intet behov for at fjerne ilten, og der kræves mere »ild« for at starte røgudviklingen. Fileterne hænger natten over i mindst 8 timer. Der føres regelmæssig kontrol med røgeprocessen af erfarne røgere, der flytter og fjerner fiskene, når det er nødvendigt, for at sikre, at fisken røges jævnt. Der er ingen varme involveret, da fiskene ellers ville begynde at steges under røgeprocessen og dele sig i flager og falde af spilerne.

Fiskene fjernes derefter fra røgerummet og køles af. Når fiskene er kølet af, bliver de interleave-pakket i lave specialdesignede kartoner eller individuelt vakuumpakket og transporteret til en række salgssteder både i Det Forenede Kongerige og i andre lande.

4.6. Tilknytning:

Egenskaberne for Traditional Grimsby Smoked Fish er knyttet til det geografiske område, hvad angår tradition, omdømme, røgningsproces samt erfaring hos de personer, der er involveret i processen. Erfaringer, der er blevet givet videre fra generation til generation. Traditionen og de involverede processer er kendt fra slutningen af det 19. århundrede. Grimsby har været synonym med fiskerøgning i Det Forenede Kongerige siden 1850, da jernbanen for første gang muliggjorde en hurtig forsendelse af røget fisk til London og senere til enhver afkrog af landet. På det tidspunkt havde man naturligvis ikke det køleudstyr eller de ismaskiner, som i dag anvendes i vid udstrækning til bevarelse af friske og letfordærvelige produkter såsom fisk. For at bevare og forlænge holdbarheden af de letfordærvelige produkter anvendtes saltning, tørring, røgning eller en kombination deraf. I Grimsby har den traditionelle røgning af fisk fortsat stor succes, selvom man i andre dele af landet foretrækker den mekaniske ovn.

Grimsbys havn er enestående i England, da den er beliggende på en halvø, der skiller floden Humbers udmunding fra Nordsøen. Denne beliggenhed gør, at havnen er udsat for de kølige tørre vinde fra havet og flodudmundingen, hvilket hjælper den traditionelle fiskerøgningsproces ved at holde den maksimale sommertemperatur på under 20 °C, hvilket er markant køligere end inde i landet.

Grimsbys beliggenhed på østkysten har yderligere den fordel, at det er det sted i Det Forenede Kongerige, der er mindst udsat for de fugtige regnbærende sydvestlige vinde, der er fremherskende i de fleste andre dele af Det Forende Kongerige. Byen har havklima, hvilket betyder, at selv om der kun er mindre svingninger i vejret årstiderne imellem, kan vejret ændre sig fra dag til dag.

Den viden om fiskerøgning, der er blevet bygget op over årene, er afgørende for at kunne forudse disse ændringer. Det hele starter med at købe den rette type fisk, da fisken ændrer sig væsentligt i løbet af sin årlige avlscyklus. Grimsby er så heldigt stillet, at der kan skaffes fisk fra et så stort område, at en erfaren indkøber normalt vil kunne finde fisk, der egner sig til røgning, på et hvilket som helst tidspunkt af året. For at få en vellykket fiskerøgning må fiskerøgeren tage hensyn til de mange variabler vedrørende fisk, årstid og vejrforhold som tidligere beskrevet. Generationers erfaring i Grimsby gør, at de traditionelle fiskerøgere er i stand til ved det blotte øje at sikre et produkt af ensartet kvalitet.

Grimsby er i hele Det Forenede Kongerige synonym med forarbejdning af fisk. I havnen og byen er alle stolte over, at de mange fiskehandlere i over et århundrede har været i stand til at forsyne alle dele af landet og i nyere tid endda andre dele af Europa med de fleste fiskearter. Traditional Grimsby Smoked Fish er et af de vigtigste produkter, der forbindes med havnen.

I en stor del af første halvdel af det 20. århundrede var Grimsbys havn den største fiskerihavn i verden. Dens placering blandt navne som Vigo, Esbjerg, Boulogne Sur Mer og Bremerhaven, steder som byen er venskabsby med, er uangribelig. Byen er i dag stadig det største centrum for fiskeproduktion i Det Forenede Kongerige med 106 virksomheder, der på nuværende tidspunkt er medlem af Grimsby Fish Merchants Association. Denne varierede handelsbase har altid været havnens styrke og har resulteret i, at fiskemarkedet i Grimsby spiller en central rolle i salget af fersk fisk ikke blot i Det Forenede Kongerige, men også på europæisk plan.

Den erfaring og ekspertise, der er nødvendig for en vellykket fiskerøgning efter den traditionelle metode, kan kun opnås over mange år og kun takket være overleveringer fra generation til generation. Dette står i kontrast til den moderne mekaniske ovn, der er en elektrisk opvarmet lukket ovn, der kan justeres blot ved at dreje på nogle knapper. På grund af disse vedvarende ressourcer og ved at drage fordel af Grimsbys strategiske beliggenhed midt i et distributionsnetværk for kølet fisk kan der garanteres daglige leverancer af friskrøget fisk overalt i landet.

Sammenslutningen The Guild of Fine Food Retailers har anerkendt dette engagement i at opnå høj kvalitet ved at tildele priser til Traditional Grimsby Smoked Fish. Produktets betydning som et regionalt produkt af særlig kvalitet er også blevet anerkendt af adskillige kokke og madskribenter, hvilket bevidnes af henvisninger til produktet i Rick Steins bog »Food Heroes« og Henrietta Greens bog »Food Lovers Britain«.

4.7. Kontrolorgan:

Navn: North East Lincolnshire Council Adresse: Trading Standards Department Municipal Offices Town Hall Square Grimsby DN31 1HU United Kingdom Tlf. (44) 19 03 23 77 99 Fax (44) 19 03 20 44 45 E-mail: trading.standards@nelincs.gov.uk

Kontrolorganet er et offentligt organ, der fungerer i overensstemmelse med principperne i EN 45011-standarden.

4.8. Mærkning:

EU-symbolet for beskyttede geografiske betegnelser skal anvendes og placeres tæt på det registrerede navn.

(1) EUT L 93 af 31.3.2006, s. 12.